פר רובץ או שור יושב (באנגלית: "Sitting Bull", בשפת הסו: "Tȟatȟáŋka Íyotake" - טטנקא איוטקא; 1831 - 15 בדצמבר 1890) היה יליד אמריקאי, מנהיג שבט הונקפאפא מהלקוטה, תת-קבוצה של הסו, שהנהיג כ-1,200 לוחמי סו ושאיין נגד רגימנט הפרשים השביעי של צבא ארצות הברית בפיקודו של לוטננט קולונל ג'ורג' ארמסטרונג קסטר בקרב ליטל ביגהורן ב-25 ביוני 1876. ב-20 ביולי 1881 הוביל את שארית אנשיו לכניעה לכוחות ארצות הברית בפורט בופורד, צפון דקוטה. בשנת 1885 השתתף ב"מופע המערב הפרוע" של באפלו ביל.